Sagunt participarà en un projecte pilot de la mà d’INvatur
18 de gener 2023

La Feria Internacional de Turismo (FITUR) ha acollit hui la seua primera jornada, en la qual l'Ajuntament de Sagunt ha continuat amb el desenvolupament del municipi com a destinació turística intel·ligent, per a avançar cap a un turisme sostenible. Dins de la guia de projectes, accions a desenvolupar i com a producte cultural com a element tractor, Sagunt participarà en un projecte pilot de la mà d'INvatur.

![](/media/yvapixtz/c_fitur1mini.jpg?width=850&height=566.9886363636364)

En este sentit, este projecte pilot aplicarà tecnologia de realitat augmentada amb geoposicionament que permetrà posar en valor els recursos turístics del municipi, i gràcies a la qual, les persones usuàries podran obtindre informació sobre els diferents punts d'interés, i depenent de la situació geoposicionada pel GPS del mòbil. Així, la informació podrà ser oferida de manera visual i/o audiodescrita oferint a les persones visitants una experiència única i inoblidable, 100% accessible per a tots i totes i respectuosa amb el medi ambient. L'aplicació geoposicionarà en tot moment al turista, mostrant en un mapa la seua posició i la posició de tots els punts d'interés que es troben al seu voltant. L'empresa que porta este projecte és Ar Visión, i esta aplicació de realitat augmentada i geoposicionament contindrà uns 150 punts d'interés o recursos i unes 5 rutes.

La regidora de Turisme, Natalia Antonino, ha indicat referent a la jornada que «**s'ha fet un pas cap avant en matèria de sostenibilitat, en línia amb els Objectius de Desenvolupament Sostenible i l'agenda 2030, amb este projecte pilot de la mà de INvatur**» Al que ha afegit que «**crec que és un pas important, una realitat que veurem prompte en compliment amb eixos objectius que des de la delegació de Turisme ens hem vingut marcant com a destinació turística intel·ligent**».

A més, esta vesprada ha tingut lloc la presentació de Turisme CV i el secretari autonòmic, Francesc Colomer, ha presentat la nova credencial i guia de la Ruta del Greal, de la qual Sagunt forma part des del seu inici en 2019.

![](/media/4oidc1ne/c_fitur1fin.jpg?width=850&height=566.9886363636364)

D'altra banda, la delegació també ha mantingut una sèrie de reunions amb el president de la Diputació de València, Toni Gaspar, i el diputat de Turisme, Jordi Mayor, amb l'objectiu de parlar de les línies de treball que es duran a terme enguany.

Sobre la presència del municipi en la fira, l'alcalde de Sagunt, Darío Moreno, ha manifestat: «**Un any més, Sagunt havia d'estar en FITUR. Ho havia d'estar perquè s'ho mereixen totes eixes empreses, tots eixos professionals que tenim en el sector que es deixen la pell per pujar la persiana i oferir el millor als seus clients dia rere dia. Som una ciutat que per descomptat té moltíssim potencial a nivell patrimonial: històric, industrial, natural, cultural, etc. I precisament per això hem de continuar apostant per la professionalització del sector i per donar als nostres professionals els millors recursos per a, amb tot això, oferir el millor producte turístic i la millor experiència al visitant**».

L'Ajuntament de Sagunt participa un any més en la principal fira internacional de turisme del nostre país i durant els pròxims dies promocionarà turísticament la ciutat en la 43 edició de la Feria Internacional de Turismo (FITUR), que se celebrarà des de hui fins al 22 de gener a Madrid. La delegació de Turisme té un estand en l'espai de València Turisme, on presenta el seu nou pla de màrqueting basat en el turisme experiencial, a més de tota l'oferta habitual de turisme de sol i platja, turisme cultural, industrial i medi ambiental.

*   [](http://www.facebook.com/sharer.php?u=https://aytosagunto.es/va/actualitat/sagunt-participara-en-un-projecte-pilot-de-la-ma-d-invatur/ "Facebook")
*   [](http://twitter.com/share?url=https://aytosagunto.es/va/actualitat/sagunt-participara-en-un-projecte-pilot-de-la-ma-d-invatur/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participara-en-un-projecte-pilot-de-la-ma-d-invatur/ "Linked In")
*   [](mailto:?body=https://aytosagunto.es/va/actualitat/sagunt-participara-en-un-projecte-pilot-de-la-ma-d-invatur/)